ระเบียบสำนักงานปลัดกระทรวงการคลัง
ระเบียบสำนักงานปลัดกระทรวงการคลัง
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู
พ.ศ.
๒๕๔๙
 

ตามที่พระราชบัญญัติข้อมูลข่าวสารของราชการ พ.ศ. ๒๕๔๐
กำหนดให้หน่วยงานของรัฐต้องจัดให้มีข้อมูลข่าวสารของราชการไว้ให้ประชาชนเข้าตรวจดูได้
ประกอบกับข้อ ๔ ของประกาศคณะกรรมการข้อมูลข่าวสารของราชการ เรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
ลงวันที่ ๒๔ กุมภาพันธ์ ๒๕๔๑ กำหนดว่า การให้ประชาชนเข้าตรวจดูข้อมูลข่าวสารหน่วยงานของรัฐจะกำหนดระเบียบปฏิบัติเพื่อรักษาความเป็นระเบียบเรียบร้อยหรือความปลอดภัยก็ได้
โดยคำนึงถึงความสะดวกของประชาชนผู้ขอตรวจดูข้อมูลข่าวสารด้วย และสำนักงานปลัดกระทรวงการคลังได้ออกระเบียบสำนักงานปลัดกระทรวงการคลัง
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. ๒๕๔๒ ลงวันที่
๑๕ มีนาคม ๒๕๔๒ แล้วนั้น

โดยที่ได้มีการปรับปรุงโครงสร้างหน่วยงานในสำนักงานปลัดกระทรวงการคลังใหม่
จึงขอให้ยกเลิกระเบียบดังกล่าวและวางระเบียบใหม่ไว้ ดังต่อไปนี้
ข้อ ๑ ระเบียบนี้เรียกว่า ระเบียบสำนักงานปลัดกระทรวงการคลัง
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. ๒๕๔๙

ข้อ ๒[๑]
ระเบียบนี้ ให้ใช้บังคับตั้งแต่บัดนี้เป็นต้นไป

ข้อ ๓ ให้ยกเลิกระเบียบสำนักงานปลัดกระทรวงการคลัง
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. ๒๕๔๒

ข้อ ๔ ระเบียบนี้ ให้ใช้บังคับแก่ข้าราชการ พนักงานราชการ
ลูกจ้าง และผู้มาช่วยปฏิบัติราชการของสำนักงานปลัดกระทรวงการคลังและสำนักงานรัฐมนตรี

ข้อ ๕ ในระเบียบนี้
ข้อมูลข่าวสารของราชการ หมายความว่า
สิ่งที่สื่อความหมายให้รู้เรื่องราว ข้อเท็จจริง ข้อมูลหรือสิ่งใดๆ ที่อยู่ในความครอบครองหรือควบคุมดูแลของสำนักงานปลัดกระทรวงการคลังและสำนักงานรัฐมนตรี
ตามกฎหมายว่าด้วยข้อมูลข่าวสารของราชการ
หน่วยงานของรัฐ หมายความว่า
ราชการส่วนกลาง ราชการส่วนภูมิภาค ราชการส่วนท้องถิ่นรัฐวิสาหกิจ และหน่วยงานอื่นตามกฎหมายว่าด้วยข้อมูลข่าวสารของราชการ

ข้อ ๖ ให้ปลัดกระทรวงการคลังรักษาการตามระเบียบนี้
และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้
ในกรณีที่ไม่สามารถปฏิบัติตามระเบียบนี้ได้ ให้ปลัดกระทรวงการคลังมีอำนาจวินิจฉัยสั่งการตามที่เห็นสมควร

หมวด
๑
คณะกรรมการบริหารข้อมูลข่าวสารของราชการ
 

ข้อ ๗ ให้มี คณะกรรมการบริหารข้อมูลข่าวสารของราชการ
ในสำนักงานปลัดกระทรวงการคลัง
เรียกโดยย่อว่า กข.สป.กค. ประกอบด้วย
รองปลัดกระทรวงการคลัง (ที่ได้รับมอบหมายให้กำกับดูแลสำนักงานปลัดกระทรวงการคลัง) เป็นประธานคณะกรรมการ
ที่ปรึกษาด้านเทคโนโลยีสารสนเทศและการสื่อสาร เป็นรองประธาน หัวหน้าสำนักงานรัฐมนตรี
ผู้อำนวยการศูนย์เทคโนโลยีสารสนเทศและการสื่อสาร ผู้อำนวยการสำนักตรวจสอบและประเมินผล
ผู้อำนวยการสำนักพัฒนาองค์กรและบริหารงานบุคคล ผู้อำนวยการกลุ่มงานกฎหมาย ผู้อำนวยการกลุ่มงานป้องปรามการเงินนอกระบบ
ผู้อำนวยการกลุ่มตรวจสอบภายในระดับกระทรวง ผู้อำนวยการกลุ่มตรวจสอบภายในเป็นกรรมการ
ให้ผู้อำนวยการสำนักบริหารกลาง เป็นกรรมการและเลขานุการ
ผู้อำนวยการกลุ่มการประชาสัมพันธ์ ผู้อำนวยการกลุ่มวิชาการและติดตามผลการปฏิบัติราชการ
ผู้อำนวยการกลุ่มวินัยและคุณธรรม เป็นกรรมการและผู้ช่วยเลขานุการ

ข้อ ๘ ให้ กข.สป.กค. มีอำนาจและหน้าที่ ดังต่อไปนี้
(๑) กำหนดหลักเกณฑ์เกี่ยวกับการบริหาร การจัดระบบ
การขอ การอนุญาตและการบริการข้อมูลข่าวสารของราชการ
(๒) พิจารณาวินิจฉัยประเภทข้อมูลข่าวสารของราชการไม่ต้องเปิดเผย
หรือข้อมูลข่าวสารของราชการที่เป็นความลับของทางราชการ
(๓) พิจารณาวินิจฉัยประเภทข้อมูลข่าวสารของราชการที่ควรจัดเก็บไว้ที่สำนักงานปลัดกระทรวงการคลัง
หรือส่งไปยังหอจดหมายเหตุแห่งชาติ กรมศิลปากร หรือหน่วยงานอื่นของรัฐที่กำหนดในพระราชกฤษฎีกา
ตามกฎหมายว่าด้วยข้อมูลข่าวสารของราชการ
(๔) ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารของราชการกับหน่วยงานของรัฐและเอกชน
(๕) พิจารณาวินิจฉัยกรณีที่มีปัญหาและอุปสรรคเกี่ยวกับการดำเนินการตามระเบียบนี้
(๖) แต่งตั้งคณะอนุกรรมการหรือคณะทำงานเพื่อปฏิบัติการในเรื่องใดๆ
(๗) ดำเนินงานอื่นใดตามที่ปลัดกระทรวงการคลังมอบหมาย

ข้อ ๙ การประชุม กข.สป.กค. ต้องมีกรรมการประชุมไม่น้อยกว่ากึ่งหนึ่งของกรรมการทั้งหมดจึงจะเป็นองค์ประชุม
ถ้าประธานกรรมการไม่มาประชุมหรือไม่อยู่ในที่ประชุม
ให้กรรมการที่มาประชุมเลือกกรรมการคนหนึ่งเป็นประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งในการลงคะแนนถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ข้อ ๑๐ ให้นำความในข้อ ๙ มาใช้บังคับกับการประชุมคณะอนุกรรมการและคณะทำงานที่
กข.สป.กค. แต่งตั้ง โดยอนุโลมด้วย

ข้อ ๑๑ มติของ กข.สป.กค. ให้ถือเป็นยุติ เว้นแต่มีความเห็นเป็นหลายฝ่ายหรือมีเหตุอันสมควรกรณีหน่วยงานเจ้าของเรื่องมีความเห็นเป็นอย่างอื่นและประสงค์ให้เสนอปลัดกระทรวงการคลังวินิจฉัยต่อไป

หมวด
๒
การจัดระบบข้อมูลข่าวสารของราชการ
 

ข้อ ๑๒ ให้หน่วยงานในสำนักงานปลัดกระทรวงการคลัง และสำนักงานรัฐมนตรีจัดประเภทข้อมูลข่าวสารของราชการที่อยู่ในความรับผิดชอบส่งให้สำนักบริหารกลาง
เพื่อรวบรวมและจัดระบบข้อมูลนั้นไว้ให้ประชาชนเข้าตรวจดู และให้ศูนย์เทคโนโลยีสารสนเทศและการสื่อสารสนับสนุนการจัดระบบข้อมูลดังกล่าว
โดยใช้ระบบคอมพิวเตอร์เพื่อให้สามารถเผยแพร่ข้อมูลให้กับประชาชนได้อย่างกว้างขวางและมีประสิทธิภาพ
ในกรณีมีเหตุอันสมควรสงสัยว่า ข้อมูลข่าวสารของราชการใดจะเปิดเผยได้หรือไม่
ให้นำเสนอ กข.สป.กค. วินิจฉัยตามอำนาจหน้าที่ต่อไป

ข้อ ๑๓ ในการดำเนินงานตามข้อ ๑๒ ให้หน่วยงานในสำนักงานปลัดกระทรวงการคลังและสำนักงานรัฐมนตรีจัดให้มีเจ้าหน้าที่เพื่อควบคุม
ดูแล ตรวจสอบ ติดตามและประสานงานในการดำเนินการดังกล่าว ให้เป็นไปด้วยความเรียบร้อย

ข้อ ๑๔ ให้สำนักบริหารกลางนำข้อมูลข่าวสารเกี่ยวกับประกาศการประกวดราคาและสอบราคารวมทั้งผลการพิจารณาการจัดซื้อจัดจ้างในรอบเดือนเผยแพร่ผ่าน
web site กระทรวงการคลัง

หมวด
๓
การขอข้อมูลข่าวสารของราชการและการอนุญาต
 

ข้อ ๑๕ การเข้าตรวจดู ศึกษา ค้นคว้า หรือขอสำเนาข้อมูลข่าวสารของราชการและการอนุญาตให้เป็นไปตามหลักเกณฑ์ที่
กข.สป.กค. กำหนด

ข้อ ๑๖ การขอข้อมูลข่าวสารของราชการตามหมายเรียกพยานเอกสารของศาล
ให้นำเสนอปลัดกระทรวงการคลังหรือผู้ได้รับมอบหมายพิจารณาอนุญาต

ข้อ ๑๗ ข้อมูลข่าวสารของราชการใด หากมีกฎหมาย ระเบียบอื่นหรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารของราชการนั้นไว้เป็นพิเศษ
การขอข้อมูลข่าวสารของราชการและการอนุญาตจะต้องปฏิบัติตามกฎหมาย ระเบียบหรือมติคณะรัฐมนตรีดังกล่าวนั้นด้วย

หมวด
๔
การบริการข้อมูลข่าวสารของราชการ
 

ข้อ ๑๘ สำนักบริหารกลางดำเนินการให้บริการข้อมูลข่าวสารของราชการไว้ให้ประชาชนเข้าตรวจดู
ศึกษา ค้นคว้า ตลอดจนเผยแพร่ ขาย จำหน่าย จ่ายแจก รวมทั้งจัดทำสำเนาข้อมูลข่าวสารของราชการด้วย
การบริการข้อมูลข่าวสารของราชการนอกจากที่กล่าวในวรรคหนึ่ง
ให้เป็นไปตามหลักเกณฑ์ที่ กข.สป.กค. กำหนด

ข้อ ๑๙ ข้อมูลข่าวสารของราชการที่มีไว้เผยแพร่เพื่อขายหรือจำหน่าย
ให้คิดค่าใช้จ่ายต่างๆ ตามหลักเกณฑ์ที่ กข.สป.กค. กำหนด

ข้อ ๒๐ การเรียกค่าธรรมเนียมในการขอสำเนา หรือขอสำเนาที่มีคำรับรองถูกต้องของข้อมูลข่าวสารของราชการ
ให้เป็นไปตามหลักเกณฑ์ที่ กข.สป.กค. กำหนด โดยความเห็นชอบของคณะกรรมการตามกฎหมายว่าด้วยข้อมูลข่าวสารของราชการ

ข้อ ๒๑ รายได้จากการขายหรือจำหน่ายข้อมูลข่าวสารของราชการตามข้อ
๑๙ และค่าธรรมเนียมตามข้อ ๒๐ ให้ปฏิบัติตามระเบียบของราชการ และให้มีการแจ้งอัตราการขายหรือจำหน่าย
และค่าธรรมเนียมดังกล่าวได้อย่างชัดเจน

ข้อ ๒๒ การบริการส่งข้อมูลข่าวสารของราชการที่เปิดเผยทางโทรสาร
ให้ดำเนินการได้เฉพาะกรณีจำเป็นเร่งด่วน โดยให้คำนึงถึงความสิ้นเปลือง เช่น จำนวนข้อมูลข่าวสารของราชการ
ระยะเวลาและค่าใช้จ่ายในการส่ง ทั้งนี้ ให้ผู้อำนวยการสำนักบริหารกลาง หรือผู้อำนวยการสำนัก/ผู้อำนวยการกลุ่มเจ้าของเรื่องเป็นผู้พิจารณาอนุญาต

ข้อ ๒๓ การบริการข้อมูลข่าวสารของราชการ ให้ดำเนินการให้แล้วเสร็จโดยเร็ว

หมวด
๕
สถานที่บริการข้อมูลข่าวสารของราชการ
 

ข้อ ๒๔ สำนักบริหารกลาง สำนักงานปลัดกระทรวงการคลัง
จัดสถานที่บริการข้อมูลข่าวสารของราชการ การติดต่อเพื่อขอรับข้อมูลข่าวสารของราชการ
หรือให้คำแนะนำในการติดต่อกับหน่วยงานของรัฐ และเป็นศูนย์ประสานงานกับหน่วยงานในสำนักงานปลัดกระทรวงการคลังเพื่อให้บริการข้อมูลข่าวสารของราชการ


ประกาศ
ณ วันที่ ๒๗ กันยายน พ.ศ. ๒๕๔๙
ศุภรัตน์
ควัฒน์กุล
ปลัดกระทรวงการคลัง

















วัชศักดิ์/ผู้จัดทำ
๑๐
มกราคม ๒๕๕๐

[๑]
ราชกิจจานุเบกษา เล่ม ๑๒๓/ตอนที่ ๑๓๓ ง/หน้า ๙๑/๒๘ ธันวาคม ๒๕๔๙